________________________________________________________________________

HALLITUKSEN TIEDOTE					4/2019
Hallituksen seminaarikokous  29.-31.08.2019			

YLEISTÄ

Liiton hallitus aloitti syyskauden seminaarikokouksella, jossa pohdittiin mm. vähäisiä tiedossa olevia faktoja mm. te-palveluiden tulevaisuudesta. Hallitusohjelman toimeenpanon valmistelu on meneillään ja se etenee vaiheittain tiiviimmäksi, keskeiset asiat esiin nostavaksi toimintasuunnitelmaksi. Isojen hallitusohjelman tavoitteiden ympärille valmistellaan näkemys siitä, miten kunkin tavoitteen kanssa edetään ja miten vastuualueet eri ministeriöiden välillä ko. kokonaisuudessa jakautuvat. Esim. ympäristötavoitteilla on olennaisia vaikutuksia myös TEMin sektorille mm. työllisyyden ja osaavan työvoiman näkökulmasta. Toimintasuunnitelma viedään lokakuussa valtioneuvostolle. 

Kokonaisuus on mittava ja sen etenemistä seurataan mm. liiton hallituksessa sitä mukaa, kun tietoa saadaan. Liiton edustajat TEM-Hallinnonalan ja valtakunnallisessa ELY+KEHA+TE yt-ryhmissä ovat keskeisiä toimijoita tiedon saannissa.

TEMissä työ Alueellistamishankkeista on käynnistynyt. Hallinnonalan työllisyyden ministeriryhmä ja alaryhmät pohtivat valtion ja kuntien roolia työvoimapalvelun toimeenpanossa. Lähtökohtana on sopimuksellinen yhteistyö.
 
TEMissä on vahva näkemys siitä, että erilaisia ”kasvupalvelupilotteja” viedään eteenpäin. Alueellisia kokeiluja muistuttava malli työllisyyden hoitoon voitaisiin ottaa käyttöön vielä tänä vuonna. Toteutuneiden kuntakokeilujen ja alueellisten työvoimapalveluiden kokeilujen mallia otettaisiin työllisyyden hoitoon. Pohdintaa tehdään ei vain työllisyyttä, vaan myös kasvua-ajattelun pohjalta.

THHL JA TYÖMINISTERI TIMO HARAKKA

THHL:n puheenjohtaja ja TE-toimistojen pääluottamusmies tapaavat ministeri Harakan  2.10.
Aikaa on tunti, joten kovin kummoista siinä ajassa ei ehdi käydä läpi. Tavoite on kuulla ministerin ajatuksia hallinnon te-palveluiden ja ELYjen sekä KEHAn tulevaisuudesta ja roolista. Me puolestamme kerromme THHL:n näkemyksiä ja odotuksia ministerin suuntaan. Lähdemme siitä, että tämä on jonkinlaisen vuoropuhelun avaus. 

THHL:N SÄÄNTÖMUUTOSVALMISTELU

THHL:n hallitus keskittyi erityisesti pohtimaan ja keskustelemaan THHL:n tulevaisuuden toimintamallista v.  2021 alkaen. Puheenjohtajan alustavan luonnoksen pohjalta käsiteltiin mm. liiton sääntömuutosehdotuksen luonnosta. Lähtökohtana olisi se, että v. 2021 alusta liitto ei enää olisi varsinaisesti edunvalvontaorganisaatio, joka työ kuuluu PROlle, johon te yhdistykset jäsenineen olette vuoden  2019 alusta liittyneet. Vuoden  2020 loppuun THHL:lla on siirtymäkauden sopimuksella vielä selkeästi rooli edunvalvontatyössä.

Uusi tulokulma olisi se, että liitto muuttuu yhdistyksesi ja te alueilla olette tämän valtakunnallisen yhdistyksen jäsenyhdistyksiä. Yhdistys olisi jatkossa yleishyödyllinen yhdistys, jonka toiminnallinen painopiste kulminoituisi jäsenyhdistysten toiminnan tukemiseen lähinnä koulutuksen ja taloudellisen tuen keinoin. Tällä ratkaisulla halutaan turvata THHL-taustaisten jäsenyhdistysten toiminnallisia edellytyksiä ja taloutta jatkossakin. Rakenne ja varsinainen toiminta nykyiseen verrattuna olisi huomattavasti kevyempi. Yhdistyksellä olisi vuosittain yhdistyksen kokous.

Tämä tarkoittaa käytännössä myös sitä, että aiemman kaltaisia Edustajakokousia ei enää ole neljän vuoden välein, eikä v.  2021 varsinaista edustajakokousta enää toteuteta, koska uudet säännöt ja toimintamalli astuisivat voimaan v.  2021 alusta alkaen. 

Asiaan palataan syksyn kuluessa myös alueilla. Ylimääräinen edustajakokous marraskuussa tekee ratkaisut siitä, mitä tehdään jatkon suhteen.

THHL:N STIPENDIHAKU ON PÄÄTTYY  30.9.2019

Jäsentiedote ja siinä hakuohjeet ja -kriteerit on lähetetty jäsenille  27.8. Hakemukset tulee olla liiton toimistolla  ma  30.9. mennessä. Myöhästyneitä ei huomioida. Hakemuksessa on hyvä kiinnittää huomiota valintakriteereihin.

LOPUKSI  

Syksy kolkuttelee ovilla ja lämpötilat, ainakin alkuun, putoavat alle + 20 celsiuksen. On se vaan 
helpottavaakin…Kuumuuden rinnalle olemme tänä kesänä saaneet vahvasti myös ilmassa tuntuvan kosteuden. Huolestuttavaa ilmastomuutoksen näkökulmasta. Trooppinen ilmasto ei oikein sovi tänne Pohjolaan.

Nyt on aika mennä metsään joko vain nauttimaan luonnon rauhasta tai keräämään samalla kotimaista super-foodia koreihin (mustikoita, puolukoita, sieniä ym.). Se kannattaa.

Mukavaa kesän huipennusta ja siirtymistä syksyyn. 

Hallituksen psta
                                                                             Eija Tuutti

_______________________________________________________________________